‘આ તો બહુ મજબૂત છે. પ્લાસ્ટિક જેટલું કે એનાથી પણ વધારે.’ રોબોનને આશ્ચર્ય થયું. કલ્કીને ત્રણેયની જિજ્ઞાસા સંતોષવા જવાબ આપ્યો, ‘આ માટી દેખાય છે ને. આ માટીમાં એક્સ્ટ્રીમોફાઈલ બેક્ટેરિયા પુષ્કળ પ્રમાણમાં થાય છે. આ સૂક્ષ્મજીવ જે આપણને નરી આંખે દેખાતા નથી અને રોબોન તને પણ નહિ દેખાય ભલેને તું તારી આંખોથી એક હજાર ગણું ઝૂમ-ઇન કરે, એ નહીં જ દેખાય. આપણા માટે અદૃશ્ય એવા જીવાણુઓ આ દુનિયાના સૌથી વધુ તાકતવર જીવો છે. તે આ માટીમાં સારી રીતે ફૂલીફાલી શકે છે. માટે માટી મૂળિયાથી ઉખડતી ન હતી.’ કલ્કીન બોલતા હતા એને વચ્ચેથી અટકાવીને રોબોને ઉતાવળે પૂછ્યું, ‘પણ એને અને પેલી જમીન સરકે છે એ બંનેને શું સંબંધ?’ કલ્કીને જવાબ આપ્યો, ‘એ જ સમજાવું છું બેટા. ધીરજ રાખ. છોકરી અને વિજ્ઞાન ક્યારેય ઉતાવળે ન સમજાય.’ રોબોન શરમાઈ ગયો.